Skak (afledt af det persiske ord 'Shah' - konge) er et brætspil for to spillere og et af verdens mest populære spil. 
Målet med spillet er at vinde ved at sætte modparten "mat" (også kaldet "skakmat"), hvilket sker ved at angribe dennes konge på en sådan måde, at angrebet ikke kan pareres. 
Skak er en "mental kampsport", hvor spillerne benytter de strategiske og taktiske elementer, som spillereglerne giver mulighed for. Spillet kræver intensivt brug af abstrakt deduktion, idet det er et af de mest komplekse i verden. Reglerne for brikkernes træk fik deres nuværende udformning i perioden 1475-1490 med en radikal forøgelse af visse brikkers styrke. Som følge heraf skete der i Europa en voldsom opblomstring i skakspillet efter dette tidspunkt.
